ዘላቂ ሠላም ለማስፈን በጥናት ላይ ተመሥርቶ እየሠራ መሆኑን የሀይማኖት ተቋማት ጉባኤ አስታወቀ።
ባሕር ዳር፡ ነሐሴ 10/2012 (አብመድ) በኢትዮጵያ ዘርን፣ ሀይማኖትንና ማንነት ላይ ያተኮሩ የሚመስሉ ግጭቶች ዳግም እንዳይከሰቱ በጥናት ላይ የተመሠረተ መፍትሔ ለማምጣት ከመንግሥት ጋር በመተባበር እየሠራ መሆኑን የኢትዮጵያ የሃይማኖት ተቋማት ጉባኤ አስታወቀ።ጉባኤው በቅርቡ በሻሸመኔና አካባቢው በሚገኙ አንዳንድ ቦታዎች በተከሰቱ ረብሻዎች በጠፋው የሰው ሕይወትና በወደመው ንብረት ምክንያት የተፈጠረውን አለመረጋጋት ወደ ቀድሞ ሠላሙ እንዲመለሥ እየሠራ መሆኑን ገልጿል። በኅብረተሰብ መካከል እርቀ ሠላም እንዲሰፍን ለማድረግም የቅድመ ዝግጅት ሥራዎችን ማጠናቀቁን አስታውቋል።በኢትዮጵያ ከጥቂት ጊዜያት ወዲህ በአንዳንድ ቦታዎች ዘርን፣ሃይማኖትንና ማንነትን መሠረት ያደረጉ የሚመሥሉና የሰው ሕይወት የሚቀጥፉ፤ ንብረት የሚያወድሙ ግጭቶች እየተስተዋሉ ነው።በቅርቡም በኦሮሚያ ክልል አንዳንድ አካባቢዎች ተከስቶ የነበረው ረብሻ የሰዎች ሕይወት መጥፋቱና ንብረት መውደሙ አንዱ ማሳያ ነው።